作者:儲光羲
標題:陸著作輓歌
內容:世業江湖側，郊原休沐處。獨言五日歸，未道千秋去。鄉亭春水綠，昌閣寒光暮。昔為晝錦遊，今成逝川路。歸路秦城下，寒雲慘平田。故園滄海邊，綠柳覆平川。送客異他日，還舟殊昔年。華亭有明日，長向隴頭懸。劍水千人石，荊江萬裡流。英英有君子，才德滿中州。明道俟良佐，惟賢初薄遊。生涯一朝盡，寂寞夜臺幽。金堂策令名，仙掖居清位。鳴玉朝雙闕，垂纓遊兩地。朝夕既論思，春秋仍書事。何言魯聲伯，忽下瓊珠淚。令德棄人世，明朝降寵章。起居存有位，著作沒為郎。寒水落南浦，月華虛北堂。松門一長想，彷彿見清揚。